Okresná prokuratúra Košice II 
Mojmírova 5, 040 46 Košice 1 	

Sp. zn. : 1 Pv 211/05/8803	Košice II, 2.10.2013
EEČ : 2-64-29-2013

U Z N E S E N I E

Trestná vec:	obvinená XXXXX 
Trestný čin:	neoprávnené používanie cudzieho motorového vozidla podľa § 249aa odsek 1, odsek 2 Trestného zákona číslo 140/1961 Zbierky zákonov v znení zákona číslo 576/2004 Zbierky zákonov

Rozhodol: 	prokurátor Okresnej prokuratúry Košice II
Podľa § 215 odsek 1 písmeno d (§ 9 odsek 1 písmeno a) Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	V trestnej veci vedenej proti obv. XXXXX  pre trestný čin neoprávneného používania cudzieho motorového vozidla podľa § 249aa ods. 1, ods. 2 Trestného zákona účinného v čase spáchania skutku, ktorého sa mala dopustiť na tom skutkovom základe, že dňa 2.10.2003 prostredníctvom obchodného zástupcu XXXXX - AUTOBAZÁR DUO so sídlom Košická Polianka č. 136 uzatvorila so spoločnosťou XXXXX a.s. XXXXX leasingovú zmluvu č. 20032806 za účelom kúpy motorového vozidla zn. Mitsubishi Eclipse v hodnote 175.000.-Sk (5.642,96.-€), pričom pri podpise zmluvy uhradila prevodom z účtu zálohu vo výške 57.650.-Sk (1913,62.-€), jednorázový paušálny poplatok vo výške 2.450.-Sk (81,32.-€) a poplatok za preverenie vozidla vo výške 2.700.-Sk (89,62.-€) a pri podpise zmluvy sa zaviazala splácať pravidelné leasingové splátky vo výške 5.682.-Sk (188,60.-€) po dobu 36 mesiacov, čo nedodržala a predmet nájmu po vypovedaní zmluvy zo strany spoločnosti XXXXX a.s. XXXXX zo dňa 22.9.2004 na výzvu doposiaľ nevrátila, čím tak pre spoločnosť XXXXX a.s. XXXXX spôsobila škodu vo výške 114.636.-Sk (3.805,21.-€),

lebo je trestné stíhanie neprípustné podľa § 9 odsek 1 písmeno a

Odôvodnenie:
     Uznesením policajného orgánu Oddelenia skráteného vyšetrovania XXXXX - Západ sp. zn. ORP-6440/2-OSV-K2-2004 zo dňa 20.1.2005 bolo podľa § 160 ods. 1 Trestného poriadku účinného v čase spáchania skutku začaté trestné stíhanie a uznesením toho istého orgánu rovnakej spisovej značky zo dňa 25.7.2005 bolo podľa § 163 ods. 1 Trestného poriadku účinného v čase spáchania skutku vznesené obvinenie XXXXX pre trestný čin neoprávneného používania cudzieho motorového vozidla podľa § 249aa ods. 1, ods. 2 Trestného zákona účinného v čase spáchania skutku na tom skutkovom základe, ako je to uvedené vo výrokovej časti tohoto uznesenia. 

	Následne uznesením prokurátorky Okresnej prokuratúry XXXXX II sp. zn. 1 Pv 211/2005 zo dňa 10.8.2005 bolo podľa § 174 ods. 2 písm. e) Trestného zákona účinného v čase spáchania skutku zrušené uznesenie o vznesení obvinenia ako nedôvodné a vec bola vrátená policajnému orgánu na doplnenie dokazovania, nakoľko v priebehu vyšetrovania po začatí trestného stíhania neboli zabezpečené také dôkazy, ktoré by dostatočne odôvodňovali postup podľa § 163 ods. 1 Trestného poriadku.

Uznesením policajného orgánu Oddelenia skráteného vyšetrovania XXXXX - Západ sp. zn. ORP-6440/2-OSV-K2-2004 zo dňa 28.9.2006 bolo trestné stíhanie podľa § 228 ods. 2 písm. a) Trestného poriadku prerušené nakoľko nemožno pre neprítomnosť obvineného alebo svedka vec náležite objasniť. Vykonaným šetrením cestou Oddelenia cudzineckej polície PZ bolo zistené, že podozrivá XXXXX sa zdržiava na troch rôznych adresách v Košiciach, taktiež boli vykonané previerky k pobytu menovanej s negatívnym výsledkom a bolo po nej vyhlásené pátranie.

Uznesením povereného príslušníka OR PZ OO PZ XXXXX - Západ sp. zn. ORP-4028/ZA-KE-2012 zo dňa 5.10.2012 bolo podľa § 228 ods. 5 Trestného poriadku v trestnom stíhaní pokračované, nakoľko zo správy Úradu medzinárodnej policajnej spolupráce, Národnej ústredne INTERPOL Bratislava zo dňa 5.4.2012 bolo zistené, že podozrivá XXXXX je registrovaná na adrese: XXXXX, ul. Suvorovskaya č. 2/1/4-224.

Uznesením povereného príslušníka OR PZ OO PZ XXXXX - Západ sp. zn. ORP-4028/ZA-KE-2012 zo dňa 29.11.2012 bolo podľa § 206 ods. 1 Trestného poriadku opätovne vznesené obvinenie XXXXX za trestný čin neoprávneného používania cudzieho motorového vozidla podľa § 249aa ods. 1, ods. 2 Trestného zákona účinného v čase spáchania skutku na tom istom skutkovom základe, ako je to uvedené vo výrokovej časti tohto uznesenia za účelom zaslania žiadosti o poskytnutie právnej pomoci justičným orgánom Ruskej federácie. Po predložení žiadosti o poskytnutie právnej pomoci medzinárodnému oddeleniu Krajskej prokuratúry v Košiciach bol dňa 3.7.2013 tunajšej prokuratúre vrátený vyšetrovací spis s pokynom na preskúmanie premlčania trestného stíhania v danej trestnej veci.

Preskúmaním vyšetrovacieho spisu bolo zistené, že od spáchania trestného činu t.j. od 2.10.2003 nebol orgánmi činnými v trestnom konaní vykonaný žiaden relevantný úkon, ktorý by prerušoval plynutie premlčacej doby trestného stíhania, resp. na základe ktorého by došlo k spočívaniu premlčacej doby. 

Podľa § 67 ods. 1 písm. d) Trestného zákona účinného v čase spáchania skutku trestnosť činu zaniká uplynutím premlčacej doby, ktorá je päť rokov ak ide o trestný čin, ktorého horná hranica trestnej sadzby odňatia slobody je viac ako jeden rok.

Horná hranica trestnej sadzby odňatia slobody trestného činu neoprávneného používania cudzieho motorového vozidla podľa § 249aa ods. 1, ods. 2 Trestného zákona účinného v čase spáchania skutku, pre ktorý bolo XXXXX vznesené obvinenie je tri roky odňatia slobody. Z uvedeného je teda zrejmé, že premlčacia doba v danej trestnej veci uplynula dňa 2.10.2008.
          
Podľa § 215 ods. 1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.

Podľa § 9 ods. 1 písm. a) Trestného poriadku trestné stíhanie nemožno začať a ak bolo už začaté, nemožno v ňom pokračovať a musí byť zastavené ak je trestné stíhanie premlčané.

Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Miloš Svat
prokurátor